b'\n_START_ARTICLE_\nEigil W. Thrane\n_START_PARAGRAPH_\nEigil Waldemar Thrane (9. oktober 1911 p\xc3\xa5 Frederiksberg \xe2\x80\x93 27. december 2002) var en dansk kontorchef i f\xc3\xb8rst Undervisningsministeriet og fra 1962 Kulturministeriet, Ridder af Dannebrog og et par udenlandske ordener._NEWLINE_Eigil Thrane blev student fra \xc3\x98reg\xc3\xa5rd Gymnasium i 1930 og cand.jur. fra K\xc3\xb8benhavns Universitet i 1936. Han blev ansat som jurist i Undervisningsministeriet 1936 og forfremmet til fuldm\xc3\xa6gtig 1945, ekspeditionssekret\xc3\xa6r 1953, fungerende kontorchef 1954, kontorchef fra 1957. Da Ministeriet for Kulturelle Anliggender blev oprettet i 1962, flyttede han hertil, og var kontorchef til pensioneringen i 1981._NEWLINE_Faderen Waldemar G.A. Thrane var inspekt\xc3\xb8r ved Skolen for dansk Kunsth\xc3\xa5ndv\xc3\xa6rk, s\xc3\xa5 Eigil Thrane voksede op i et hjem med interesse for h\xc3\xa5ndv\xc3\xa6rk og kultur. Da sl\xc3\xb8jdskoleforstander G.F. Krog Clausen d\xc3\xb8de i oktober 1949, blev Eigil Thrane som fuldm\xc3\xa6gtig i Undervisningsministeriet konstitueret i forstanderembedet, indtil Keld Pedersen tog over i 1950, f\xc3\xb8rst som konstitueret og efterf\xc3\xb8lgende som fast forstander for Dansk Sl\xc3\xb8jdl\xc3\xa6rerskole._NEWLINE_I Kulturministeriet blev arbejdsomr\xc3\xa5derne museer, biblioteker, arkiver, film og biografer._NEWLINE_Eigil Thrane var medlem af bestyrelsen for Nordens Hus i Reykjavik 1965-1984; for Den Gamle By i \xc3\x85rhus 1970-1985 og for Naturhistorisk Museum i \xc3\x85rhus 1978-1985; formand for bestyrelsen for Gammel Estrup, Jyllands Herreg\xc3\xa5rdsmuseum 1970-1987; medlem af styrelsen for bogv\xc3\xa6rket Danmarks Kirker._NEWLINE_Thrane har bl.a. skrevet bidrag til 1958-udgaven af Trap Danmark om Danmarks kulturelle forhold.'